Oslo kommune skal granske Odin-saken
Det opplyser utdanningsbyråd Anniken Hauglie (H) til VG. - I høst skal alle skoler i Oslo rapportere om hvordan de følger opp resultatene fra Elevundersøkelsen. I tillegg skal Utdanningsetaten gjennomføre et særskilt tilsyn med Lambertseter skole i denne konkrete saken for å se på hvordan rutinene har blitt fulgt. - Hva er grunnen til at dere har bestemt dere for å gjennomføre tilsyn? - Utdanningsetaten har regelmessig tilsyn med skolene om dette og opplæringsloven for øvrig. Når det kommer opp enkelteksempler på alvorlige hendelser, er det naturlig at man går inn i den aktuelle saken og den aktuelle skolen. VG tok første gang kontakt med Utdanningsetaten i Oslo kommune om Odin-saken i midten av september. Hauglie opplyser at avgjørelsen om å føre tilsyn ble tatt for mellom to og tre uker siden. - Målet er å finne ut om §9a3 i opplæringsloven, som handler om et mobbefritt skolemiljø, er ivaretatt. Det er viktig at rutinene følges.Trettenåringen Odin Olsen Andersgård tok livet sitt i mars i år. Lørdag fortalte foreldrene om hvordan han ble mobbet på Lamberseter skole i Oslo i 6. klasse, og på Aursmoen skole i Aurskog Høland kommune da han gikk i 8. klasse. - Hele saken er forferdelig trist. Det er en sak jeg tror de fleste blir veldig preget av, sier Hauglie. - Er Odins historie noe man kan lære av? - Jeg synes man skal se hva man kan lære av enhver mobbesak. Vi må se hvilke erfaringer vi kan trekke av denne type saker.Oslo kommunes tilsyn skjer uavhengig av tilsynet som er allerede er varslet av Fylkesmannen i Oslo og Akershus. De skal gjennomføre et tilsyn med Aursmoen skole i januar. - Fylkesmannen i Oslo og Akershus har åpnet for at funn ved Aursmoen skole kan føre at de åpner tilsyn også med Lamberseter skole. Hva tenker du om det? - Det synes jeg er naturlig at fylkesmannen vurderer. I Oslo er vi opptatt av at det sosiale miljøet skal være godt for alle elever på skolene, og vi følger tett opp. - Jobbes det godt nok med mobbing i Oslo kommune? - Oslo-skolen følges tett. Rutiner er utarbeidet, men det er viktig at de følges. Jeg reiser mye rundt på skolebesøk nå. Skolene er veldig opptatt av det sosiale miljøet og mobbing, og de rapporterer på det. Pilene peker i riktig retning. Det kan være variasjoner mellom skolene, og der det er avvik, har man særskilt oppfølging. Målet er at alle elever skal trives på skolen. Dette tar vi på stort alvor.Det har ikke lyktes VG å komme i kontakt med rektor på Lambertseter skole i ettermiddag. Skolen har tidligere beklaget at de ikke opprettet en såkalt mobbesak, et enkeltvedtak, i Odins sak. De har også uttalt at det var dialog mellom hjem og skole rundt oppfølgingen av Odin.
Oslo kommune skal undersøke om Lambertseter skole fulgte rutinene da Odin Andersgård Olsen var elev ved skolen.